**Referat af bestyrelsesmøde i Fransklærerforeningen hos Lisbeth VH, København lørdag den 6.4. 2013 kl. 12-17**

Til stede: Lisbeth Verstraete Hansen, Merete Bagger, Mette Nørbjerg Yde Nielsen, Anne Jørgensen, Lisbeth Østergaard, Ulla Pedersen, Jytte Mulbjerg, Frank Østergaard, Helle Boelt Hindsgaul

Afbud: Annette S. Gregersen, Kathrine Norn Henriksen

1. Valg af dirigent

Jytte Mulbjerg

2. Valg af referent

Helle Boelt Hindsgaul

3. Godkendelse af dagsorden

Godkendt.

4. Godkendelse af referat fra den 25. januar 2013.

Godkendt.

5. Siden sidst

Kommende møder: Bestyrelsesmøde lørdag den 7. september i Kbh. kl. 12.

PS-møde 30. april: Ingen fra bestyrelsen har mulighed for at deltage, så Frank spørger Tysklærerforeningen for gymnasiet og HF om de vil repræsentere os.

6. Folkeskolereform (Helle)

På sprogområdet er det kun engelsk der får en virkelig forbedring ved at skulle starte i 1. klasse, men de øvrige sprog skal fortsat starte i 7. klasse eller findes i specielle linjer på skolerne.

Folkeskolereformen er hægtet op på en planlagt forringet forberedelsestid for lærerne mht. finansiering.

I februar afholdt Fransklærerforeningen/grundskolen sammen med Sproglærerforeningen endnu et vellykket, fælles kursus i Odense med 30 sprudlende lærere. Kurset gav et pænt overskud til begge foreninger. Planlægning af næste års kursus finder sted i weekenden den 13.-14.4.

7. Fransk i ny læreruddannelse

Udgår

8. Fransk på universiteterne (Lisbeth VH)

Mange søger ind, men mange har fransk som prioritering langt nede. En del falder også fra, så overgangen fra BA (bachelor) til KA (kandidatstudiet) er begrænset.

CBS og KU skal lave en ny, fælles, erhvervsrettet kandidatuddannelse. På CBS blæser der lunere vinde i forhold til sprog. Man vil gerne arbejde for at flere optages på fransk.

Der har været colloque i Uppsala hvor didaktik i franskundervisningen i de nordiske lande var på programmet, det var spændende at høre om fremmedsprogspædagogik i hele uddannelsesforløbet.

Der har været afholdt frankofoni-dag på CBS – den gik godt, især pga. Arnaud Sgambato fra IF. Spændende input om hvad fransk betyder for økonomien i Schweiz. Også om hvordan sprogfolk der kan økonomi, er guld værd for erhvervslivet.

9. Fransk Nyt, herunder digitalisering (Lisbeth Ø.)

Fransk Nyt for april er forsinket pga. artikler der ikke kom til tiden og en annonce som der skulle ventes på. Men det kommer i uge 15 med Ny tendenser i litteraturen som tema.

Næste tema: Ny skriftlighed. Lisbeth Ø. har fundet en mulig, ny kollega, Emmelie Pedersen fra Silkeborg Gymnasium. Mht. digitalisering: Det nye blad kommer på digitalt på hjemmesiden med login, som appetizer på hjemmesiden og i sin helhed i materialebanken . Desuden har Lisbeth Ø. lavet en aftale med Ulla Pe. - hun vil lave en blog, hvor ivrige skribenter kan lægge deres ting.

Sammen med Geneviève Baraona fra CEO - Commission pour l’Europe de l’Ouest under den internationale føderation af fransklærerforeninger (FIPF) er Lisbeth Ø. redaktør for en konkurrence om at skrive historier og digte - de bedste bliver udgivet - der er mere i Fransk Nyt. Geneviève Baraona fra ASDIFLE, Frankrig, repræsenterer CEO i FIPF.

10. Internationalt, herunder konference i Riga (Lisbeth Ø.)

CEO- der er møde til sommer, Lisbeth Ø. deltager.

Kontakt til Geneviève Baraona – Lisbeth og hun tilrettelægger de skriftlige konkurrencer for eleverne. Der er mere derom i Fransk Nyt.

Lisbeth Ø. og Frank tager til konferencen Sprog og interkulturel kommunikation i verden af i dag på universitetet i Riga den 23-24. maj.

11. Ja til sprog

Vi kan alle i foreningen deltage gratis på de offentlige møder og konferencer i Ja til Sprog fordi Fransklærerforeningen er kollektivt medlem.

På Ja til Sprog er der udfærdiget et papir hvori man beklager de manglende visioner for sprogene i folkeskolereformforslaget. Det sendes til aviser. Konference afholdes den 30. maj 12.30-17 i det nye Industriens Hus i København: titlen er: Er engelsk nok? Der mangler oplægsholder der kan fortælle om det gode ved tidlig sprogstart.

12. Ny emu, ny redaktør

Der vil ikke være plads til en del af det gamle arkivmateriale på den nye emu. Derfor kunne de faglige foreninger overtage det. Emu-redaktør i fransk Jens Peder Weibrecht sidder og rydder op i gammel emu og gør klar til den nye. Hvem kunne vi forestille os der kunne overtage emu-redaktørposten når Jens Peder ikke gør det mere? Hvad er de nye betingelser?

Frank finder ud af mere.

13. Hjemmeside

Den har ikke fungeret så godt siden december. Anne har trukket sig fra posten som redaktør på hjemmesiden. Der har været kritik over hjemmesiden, fx at den er langsom og tung. På emu’en er hjemmesiden desværre ikke tilgængelig med direkte link.

Ulla Pe sætter ny hjemmeside op, den er lettere at gå til. Vi får et kursus, et grundigt et, på Vejen Gymnasium, så vi let kan lægge indhold på hjemmesiden.

Det er svært at stampe den interkollegiale debat i gang, et forum mangler. Er en facebook-gruppe en idé? Det vil Ulla gerne gøre.

14. Kurser og FIP

Talentudvikling og undervisningsdifferentiering er afholdt 3 steder i foråret. Regnskab er på vej.

Ulla Pe har lavet 3 ansøgninger der skal være klar til 15. april. Der er faktisk ideer til flere, men dem venter vi med at realisere. Udvikling af 3 kommende kurser er sat i gang, og titlen på disse kurser er :

’Innovativ Sprogundervisning i fransk, spansk og Italiensk ’

’Ny undervisningsorganisering med medialisering i sprogundervisningen i fransk, spansk og italiensk’

’Den kommende elektroniske skriftlige studentereksamen i sprogfagene fransk, spansk og italiensk – med ny grammatik og skriftlighedstræning’

Ulla Pe arbejder videre med nyt udlandskursus.

God idé med samarbejde mellem flere interessenter til at søge støtte gennem Fonds d’Innovation Pédagogique (FIP) under den internationale føderation af fransklærerforeninger (FIPF) fx om postkolonial litteratur. Ulla Pe, Lisbeth V og Lisbeth Ø kigger på det og hiver flere med. Ansøgningsfrist til FIP/ Carrefour pédagogique er den 15.6.2013 midnat.

Ulla Pe har været oplægsholder på GL’s kursus for faglige foreninger den 21.3. - det gik rigtigt fint.

Vi arbejder frem mod et brag af et kursus med pinger i 2014, fx Stéphanie Surrugue, Ulrika Tornberg, Lally Hoffmann med indbygget generalforsamling

15. Generalforsamling, oplæg mv.

Generalforsamlingen planlægges til den 15. november kl. 10-16 på Prins Henriks Skole hvor vi gerne vil se noget undervisning. Og vi vil gerne høre om vi kan bruge nogle af lærerne til oplæg. Vi vil gerne spise i deres kantine og bruge skolen som sted for generalforsamling. Frank kontakter Lycée Prins Henrik. Alternativt spørger vi Lita Lundquist om hun vil være oplægsholder.

Skriftlige beretninger fra alle områder sendes til Lisbeth Ø senest den 1.9.

16. Forslag til vedtægtsændringer

Bestyrelsen skal iværksætte generalforsamlingens beslutning om at anbefale vedtægtsændringerne, bl.a. om at der kan gennemføres vedtægtsændringer efter beslutning på kun én generalforsamling.

Derfor skal vi have en urafstemning så vi kan lave anden behandling på generalforsamlingen den 15.11.

17. Urafstemning om vedtægtsændringer

En digital afstemning kan laves på den nye hjemmesidemodel. Det er anonymt, og man kan ikke stemme to gange. Jytte og Frank har teksten til afstemningen. Ulla laver afstemningen med alle e-mailadresser.

De medlemmer vi ikke har e-mail-adresser på, skal have et brev hvori de opfordres til at gå ind på hjemmesiden og afgive stemme.

18. Valg til bestyrelsen i nov. – kandidater?

På valg – Frank: tager 1 år mere- men der burde være andre til at aflaste, det er et stort arbejde. Lisbeth Ø: tager 1-2 år mere hvis der ikke er en til at tage over. Anne: Genopstiller ikke, men kunne være suppleant; Jytte: genopstiller ikke; Helle: genopstiller, Annette: Genopstiller.

Nye ideer: Emmelie og en hun kender, desuden har Josette Poret en ide om en kandidat, Kathrine kommer også tilbage efter orlov.

19. Evt.

Kunne man tilbyde nye kandidater et gratis medlemskab det første år?

Kan man se hvilken fraktion medlemmer hører til på medlemslisten?

Årsmøde for regionsrepræsentanter bliver den 25. oktober med Lene Kirk-Sørensen, Mette Bering og Mimi Sørensen samt Arnaud. Det bliver i Kbh.